Projekts

2019. gada Noteikumi Nr.

Rīgā (prot. Nr. . §)

**Kārtība, kādā no psihoaktīvām vielām un procesiem atkarīgās personas saņem sociālās rehabilitācijas pakalpojumus**

Izdoti saskaņā ar

Sociālo pakalpojumu un sociālās palīdzības likuma 13. panta pirmās daļas 4.punktu,

un Bērnu tiesību aizsardzības likuma 48. panta piekto daļu un 49. panta trešo daļu

**I. Vispārīgie jautājumi**

1. Noteikumi nosaka kārtību, kādā no psihoaktīvām vielām – alkohola, narkotiskajām, toksiskajām vai citām apreibinošām vielām – un procesiem atkarīgas pilngadīgas personas, kā arī no psihoaktīvām vielām un procesiem atkarīgi bērni un bērni, kuriem novērota pārmērīga psihoaktīvo vielu lietošana (turpmāk – bērni), par valsts budžeta līdzekļiem saņem sociālās rehabilitācijas pakalpojumus (turpmāk – pakalpojumi), lai panāktu šo personu atteikšanos no psihoaktīvo vielu lietošanas un procesiem, tādējādi uzlabojot viņu fizisko un garīgo veselību, un veicinātu viņu atgriešanos pilnvērtīgā dzīvē.

2. Pakalpojumu sniedzējs ir sociālo pakalpojumu sniedzēju reģistrā reģistrēta persona (turpmāk - sociālās rehabilitācijas institūcija), kura atbilstoši normatīvajiem aktiem par publisko iepirkumu ir ieguvusi tiesības sniegt pakalpojumus un nodrošina pakalpojumu sniegšanu atbilstoši šo noteikumu prasībām.

3. Pakalpojumus var saņemt gan stacionāri, gan ambulatori.

4. Bērni pakalpojumus stacionārā saņem pēc pilna motivācijas un ārstēšanās kursa pabeigšanas narkoloģiskajā ārstniecības iestādē vai pēc narkologa noteiktā ārstēšanās kursa pabeigšanas vai, ja narkologs, izvērtējot bērna veselības stāvokli, secina, ka bērns pārmērīgi lieto psihoaktīvās vielas ar tieksmi uz atkarības attīstību.

5. Bērni pabeidz uzsāktā pakalpojumu kursa saņemšanu pēc 18 gadu vecuma sasniegšanas, ja līdz tā pilnīgai pabeigšanai atlikuši ne vairāk kā seši mēneši.

6. Pilngadīgas personas pakalpojumus saņem pēc pilna ārstēšanās kursa saņemšanas. Pilngadīga persona pakalpojumus atkārtoti var saņemt ne biežāk kā reizi divos gados.

7. Personai ir pienākums līdzdarboties individuālajā sociālās rehabilitācijas plānā noteikto uzdevumu izpildē.

8. Lēmumu par pakalpojumu piešķiršanu pieņem Sociālās integrācijas valsts aģentūra (turpmāk – Aģentūra).

**II. Kārtība, kādā bērni saņem ambulatoros pakalpojumus**

9. Bērns vai bērna likumiskais pārstāvis (vecāki, aizbildnis, bāriņtiesa vai ārpusģimenes aprūpes iestādes vadītājs) ambulatoro pakalpojumu var pieprasīt sociālās rehabilitācijas institūcijā.

10. Sociālās rehabilitācijas institūcijas speciālisti, saņemot bērna vai bērna likumiskā pārstāvja iesniegumu par ambulatorā pakalpojuma nepieciešamību, vienojas ar bērnu vai bērna likumisko pārstāvi par pirmās tikšanās laiku un vietu.

11. Pirmās tikšanās laikā sociālās rehabilitācijas institūcijas speciālists izvērtē bērna situāciju un atbilstību pakalpojuma piešķiršanas kritērijiem:

11.1. ir bijušas narkotisko vielu lietošanas epizodes;

11.2. ir izveidojusies datorspēļu vai mobilā telefona atkarība;

11.3. ir ēšanas traucējumi;

11.4. ir veikts paškaitējums;

11.5. ir identitātes sarežģījumi;

11.6. ir pamatotas aizdomas, ka bērnam varētu izveidoties 11.1., 11.2., 11.3., 11.4. vai 11.5. apakšpunktos minētās problēmas.

12. Trīs darbdienu laikā pēc 11. punktā minētās pirmās tikšanās sociālās rehabilitācijas institūcija aizpilda šo noteikumu 1.pielikumu, norādot tajā vai bērnam ir nepieciešams ambulators pakalpojums un informē par to bērnu, bērna likumisko pārstāvi un bērna dzīvesvietas sociālo dienestu, kā arī nosūta 10. punktā minēto iesniegumu un šo noteikumu 1.pielikumu Aģentūrai.

13. Aģentūra triju darbdienu laikā:

13.1. izvērtē saņemtos dokumentus;

13.2. pieņem lēmumu par pakalpojuma sniegšanu vai atteikumu piešķirt pakalpojumu, vai bērna uzņemšanu rindā pakalpojuma saņemšanai, un par to informē bērna likumisko pārstāvi un pakalpojuma sniedzēju.

14. Pakalpojuma sniedzējs:

14.1. iepazīstina bērnu un viņa likumisko pārstāvi ar pakalpojuma sniedzēja iekšējās kārtības noteikumiem;

14.2. noslēdz ar bērna likumisko pārstāvi vai bērnu, ja viņš ir sasniedzis 15 gadu vecumu, līgumu par pakalpojumu sniegšanas nosacījumiem, pušu tiesībām un pienākumiem;

14.3. uz laiku pārtrauc sniegt pakalpojumu, ja veselības stāvokļa izmaiņu dēļ bērnam nepieciešama ārstēšana ārstniecības iestādē, – no dienas, kad bērns ir ievietots ārstniecības iestādē;

14.4. atsāk sniegt pakalpojumu ar dienu, kad bērns atsāk dalību pakalpojumā;

14.5. izbeidz sniegt pakalpojumu šādos gadījumos:

14.5.1. bērnam noteiktais pakalpojuma sniegšanas apmērs ir beidzies;

14.5.2. pakalpojuma sniedzējs ir informējis Aģentūru, ka bērnam pakalpojums ir sniegts nepieciešamajā apmērā;

14.5.3. bērns vai bērna likumiskais pārstāvis iesniedz iesniegumu par pakalpojuma saņemšanas izbeigšanu;

14.5.4. bērns bez attaisnojoša iemesla vairāk kā 2 nedēļas nav saņēmis nevienu konsultāciju vai nav iesaistījies nevienā citā programmas aktivitātē;

14.5.5. sociālās rehabilitācijas institūcijas narkologs vai psihiatrs ir sniedzis atzinumu, ka bērnam ir kāda no šo noteikumu 3. pielikumā minētajām kontrindikācijām pakalpojuma saņemšanai;

14.6. pēc pakalpojumu kursa pabeigšanas vai izbeigšanas bērna likumiskajam pārstāvim izsniedz izziņu par saņemtajiem pakalpojumiem;

14.7. nekavējoties rakstiski informē Aģentūru par bērnam sniegto pakalpojumu pabeigšanu, pārtraukšanu vai izbeigšanu;

14.8. sadarbojas ar citām institūcijām, nodrošinot informācijas apmaiņu ar mērķi veicināt bērna integrāciju sabiedrībā.

**III. Kārtība, kādā bērni saņem pakalpojumus stacionārā**

15. Lai bērns varētu saņemt pakalpojumus stacionārā, bērna likumiskais pārstāvis iesniedz pašvaldības sociālajā dienestā atbilstoši bērna faktiskajai dzīvesvietai šādus dokumentus:

15.1. rakstisku iesniegumu par nepieciešamību saņemt pakalpojumu;

15.2. narkologa atzinumu saskaņā ar šo noteikumu [2.pielikumu](https://likumi.lv/ta/id/147554#piel1), kurā norādīta diagnoze un norāde, ka bērnam nav šo noteikumu [2.pielikuma](https://likumi.lv/ta/id/147554#piel2) 1., 7., 8., 9. punktā minēto kontrindikāciju;

15.3. psihiatra slēdzienu, ka bērnam nav šo noteikumu 2. pielikuma 2., 3., 4., 5., 6. punktā minēto kontrindikāciju;

15.4. izrakstu no ambulatorā pacienta medicīniskās kartes par bērna vispārējo veselības stāvokli (veidlapa Nr.027/u).

16. Pēc bērna likumiskā pārstāvja iesnieguma saņemšanas pašvaldības sociālais dienests:

16.1. triju darbdienu laikā novērtē bērna sociālo vidi un kontaktus un sastāda novērtējuma aktu saskaņā ar šo noteikumu [4. pielikumu](https://likumi.lv/ta/id/147554#piel3);

16.2. triju darbdienu laikā pēc šo noteikumu [10. punktā](https://likumi.lv/ta/id/147554#p5) minēto dokumentu saņemšanas (ja dokumenti atbilst noteiktajām prasībām) pieņem lēmumu par dokumentu un bērna sociālās vides un kontaktu novērtējuma akta nosūtīšanu Aģentūrai;

16.3. kamēr bērns atrodas sociālās rehabilitācijas institūcijā, veic sociālo darbu ar personām, kas dzīvo kopā ar bērnu vienā mājsaimniecībā, kā arī citām personām, kas ietekmē bērna sociālo uzvedību;

16.4. ja nepieciešams, pēc sociālās rehabilitācijas pakalpojumu saņemšanas veic sociālo darbu ar bērnu un personām, kas dzīvo kopā ar bērnu vienā mājsaimniecībā, kā arī citām personām, kas ietekmē bērna sociālo uzvedību;

16.5. sadarbojas ar sociālās rehabilitācijas institūcijām, nodrošinot informā­cijas apmaiņu un veicinot bērna integrāciju sabiedrībā;

16.6. ja nepieciešams, nodrošina bērnu un viņa likumisko pārstāvi ar transportu, lai viņi nokļūtu sociālās rehabilitācijas institūcijā.

17. Aģentūra triju darbdienu laikā:

17.1. izvērtē saņemtos dokumentus;

17.2. pieņem lēmumu par pakalpojumu sniegšanu un pakalpojumu sniedzēju, bērna uzņemšanu rindā pakalpojumu saņemšanai vai atteikumu piešķirt pakalpojumus, un par to informē bērna likumisko pārstāvi, narkologu, kurš izsniedzis šo noteikumu 15.2. apakšpunktā minēto atzinumu, un attiecīgo pašvaldības sociālo dienestu;

17.3. ja ir pieņemts lēmums sniegt bērnam pakalpojumus:

17.3.1. izsniedz bērna likumiskajam pārstāvim norīkojumu bērnam uz sociālās rehabilitācijas institūciju;

17.3.[2.](https://likumi.lv/ta/id/147554#p2)nosūta šo noteikumu [15.punktā](https://likumi.lv/ta/id/147554#p5) minētos dokumentus un bērna sociālās vides un kontaktu novērtējuma aktu pakalpojumu sniedzējam.

18. Pakalpojumu sniedzējs:

18.1. iepazīstina bērnu un viņa likumisko pārstāvi ar sociālās rehabilitācijas institūcijas iekšējās kārtības noteikumiem;

18.2. noslēdz ar bērna likumisko pārstāvi vai bērnu, ja viņš ir sasniedzis 15 gadu vecumu, līgumu par pakalpojumu sniegšanas nosacījumiem, pušu tiesībām un pienākumiem, paredzot, ka bērns apņemas pārtraukt psihoaktīvo vielu lietošanu un iesaistīties pakalpojumu kursa pasākumos, bet pakalpojumu sniedzējs nodrošina informācijas aizsardzību, multidisciplināru un diferencētu pieeju atbilstoši bērna vecumam un vajadzībām, kā arī pozitīvi orientētu rehabilitāciju;

18.3. pārtrauc sniegt pakalpojumus:

18.3.1. ja veselības stāvokļa izmaiņu dēļ bērnam nepieciešama ārstēšana ārstniecības iestādē, – no dienas, kad bērns ir ievietots ārstniecības iestādē;

18.3.2. ja bērns atrodas prombūtnē (patvaļīgi, bez attaisnojoša iemesla atstājis pakalpojumu sniegšanas vietu, atrodas zināmā prombūtnē pie likumiskā pārstāvja vai ģimenē, un nepiedalās pakalpojumu kursa pasākumos vismaz divas nedēļas pēc kārtas), – no dienas, kad pakalpojumu sniedzējs konstatē bērna prombūtnes faktu;

18.4. atsāk sniegt pakalpojumus (ja pakalpojumu sniegšana tika pārtraukta šo noteikumu 18.3. apakšpunktā minēto iemeslu dēļ) ar dienu, kad bērns ierodas pie pakalpojumu sniedzēja un atsāk dalību pakalpojumu kursa pasākumos;

18.5. izbeidz sniegt pakalpojumus, ja bērns atrodas prombūtnē ilgāk nekā divus mēnešus pēc kārtas;

18.6. pēc pakalpojumu kursa pabeigšanas, pārtraukšanas vai izbeigšanas bērna likumiskajam pārstāvim izsniedz izziņu par saņemtajiem pakalpojumiem, kā arī informē par to bērna dzīvesvietas sociālo dienestu un narkologu, kurš izsniedzis šo noteikumu 15.2. apakšpunktā minēto atzinumu;

18.7. nekavējoties rakstiski informē Aģentūru par bērnam sniegto pakalpojumu pabeigšanu, pārtraukšanu vai izbeigšanu.

**IV. Kārtība, kādā pilngadīgas personas saņem ambulatoros pakalpojumus**

19. Persona ambulatoro pakalpojumu var pieprasīt sociālās rehabilitācijas institūcijā.

20. Sociālās rehabilitācijas institūcijas speciālisti, saņemot personas iesniegumu par ambulatorā pakalpojuma nepieciešamību, vienojas ar personu par pirmās tikšanās laiku un vietu.

21. Pirmās tikšanās laikā sociālās rehabilitācijas institūcijas speciālists izvērtē personas situāciju un atbilstību pakalpojuma piešķiršanas kritērijiem:

21.1. ir bijušas narkotisko vielu lietošanas epizodes;

21.2. ir izveidojusies datorspēļu, azartspēļu vai mobilā telefona atkarība;

21.3. ir ēšanas traucējumi;

21.4. ir veikts paškaitējums;

21.5. ir identitātes sarežģījumi.

22. Trīs darbdienu laikā pēc 21. punktā minētās pirmās tikšanās sociālās rehabilitācijas institūcija aizpilda šo noteikumu 1.pielikumu, norādot vai personai ir nepieciešams ambulators pakalpojums un informē par to personu, kā arī nosūta personas iesniegumu un šo noteikumu 1.pielikumu Aģentūrai.

23. Aģentūra triju darbdienu laikā:

23.1. izvērtē saņemtos dokumentus;

23.2. pieņem lēmumu par pakalpojuma sniegšanu vai atteikumu piešķirt pakalpojumu, vai personas uzņemšanu rindā pakalpojuma saņemšanai, un par to informē personu un pakalpojuma sniedzēju.

24. Pakalpojuma sniedzējs:

24.1. iepazīstina personu ar pakalpojuma sniedzēja iekšējās kārtības noteikumiem;

24.2. noslēdz ar personu līgumu par pakalpojumu sniegšanas nosacījumiem, pušu tiesībām un pienākumiem;

24.3. uz laiku pārtrauc sniegt pakalpojumu, ja veselības stāvokļa izmaiņu dēļ personai nepieciešama ārstēšana ārstniecības iestādē, – no dienas, kad persona ir ievietota ārstniecības iestādē;

24.4. atsāk sniegt pakalpojumu ar dienu, kad persona atsāk dalību pakalpojumā;

24.5. izbeidz sniegt pakalpojumu šādos gadījumos:

24.5.1. personai noteiktais pakalpojuma sniegšanas apmērs ir beidzies;

24.5.2. pakalpojuma sniedzējs ir informējis Aģentūru, ka personai pakalpojums ir sniegts nepieciešamajā apmērā;

24.5.3. persona iesniedz iesniegumu par pakalpojuma saņemšanas izbeigšanu;

24.5.4. persona bez attaisnojoša iemesla vairāk kā 2 nedēļas nav saņēmusi nevienu konsultāciju vai nav iesaistījusies nevienā citā programmas aktivitātē;

24.6. pēc pakalpojumu kursa pabeigšanas vai izbeigšanas personai izsniedz izziņu par saņemtajiem pakalpojumiem;

24.7. nekavējoties rakstiski informē Aģentūru par personai sniegto pakalpojumu pabeigšanu, pārtraukšanu vai izbeigšanu;

24.8. sadarbojas ar citām institūcijām, nodrošinot informācijas apmaiņu ar mērķi veicināt personas integrāciju sabiedrībā.

**V. Kārtība, kādā pilngadīgas personas saņem pakalpojumus stacionārā**

25. Lai pilngadīga persona varētu saņemt pakalpojumus, tā iesniedz pašvaldības sociālajā dienestā atbilstoši dzīvesvietai šādus dokumentus:

25.1. rakstisku iesniegumu par nepieciešamību saņemt pakalpojumu;

25.2. narkologa atzinumu saskaņā ar šo noteikumu [2. pielikumu](https://likumi.lv/ta/id/147554#piel1), kurā norādīta diagnoze, informācija par pabeigtu ārstēšanas kursu un norāde, ka personai nav šo noteikumu [3. pielikumā](https://likumi.lv/ta/id/147554#piel2) minēto kontrindikāciju;

25.3. izrakstu no ambulatorā pacienta medicīniskās kartes par personas vispārējo veselības stāvokli (veidlapa Nr.027/u).

26. Pašvaldības sociālais dienests pēc šo noteikumu [25. punktā](https://likumi.lv/ta/id/147554#p9) minēto dokumentu saņemšanas:

26.1. triju darbdienu laikā (ja dokumenti atbilst noteiktajām prasībām) pieņem lēmumu par to nosūtīšanu Aģentūrai;

26.2. kamēr pilngadīgā persona atrodas sociālās rehabilitācijas institūcijā, veic sociālo darbu ar viņas ģimeni, personām, kuras dzīvo ar viņu vienā mājsaimniecībā, kā arī citām personām, kas ietekmē attiecīgās personas sociālo uzvedību;

26.3. ja nepieciešams, pēc sociālās rehabilitācijas pakalpojumu saņemšanas veic sociālo darbu ar personu, kas saņēma pakalpojumu, tās ģimeni un personām, kuras dzīvo kopā ar šo personu vienā mājsaimniecībā, kā arī citām personām, kuras ietekmē šīs personas sociālo uzvedību;

26.4. sadarbojas ar sociālās rehabilitācijas institūcijām, nodrošinot informācijas apmaiņu un veicinot personas integrāciju sabiedrībā.

27. Aģentūra piecu darbdienu laikā:

27.1. izvērtē saņemtos dokumentus;

27.2. pieņem lēmumu par pakalpojumu sniegšanu un pakalpojumu sniedzēju, personas uzņemšanu rindā pakalpojumu saņemšanai vai atteikumu piešķirt pakalpojumus un par to informē personu, narkologu, kurš izsniedzis šo noteikumu 25.2. apakšpunktā minēto atzinumu, un attiecīgo pašvaldības sociālo dienestu;

27.3. ja ir pieņemts lēmums sniegt pakalpojumus:

27.3.1. izsniedz personai norīkojumu uz sociālās rehabilitācijas institū­ciju;

27.3.2. nosūta šo noteikumu [25.punktā](https://likumi.lv/ta/id/147554#p9) minētos dokumentus pakalpojumu sniedzējam.

28. Pakalpojumu sniedzējs:

28.1. iepazīstina personu ar sociālās rehabilitācijas institūcijas iekšējās kārtības noteikumiem;

28.2. noslēdz ar personu līgumu par pakalpojumu sniegšanas nosacījumiem, pušu tiesībām un pienākumiem, paredzot, ka persona apņemas pārtraukt psihoaktīvo vielu lietošanu un iesaistīties pakalpojumu kursa pasākumos, bet pakalpojumu sniedzējs nodrošina informācijas aizsardzību, multidisciplināru un diferencētu pieeju atbilstoši personas vecumam un vajadzībām, kā arī pozitīvi orientētu rehabilitāciju;

28.3. pārtrauc sniegt pakalpojumus uz ārstēšanās laiku, ja veselības stāvokļa izmaiņu dēļ personai nepieciešama ārstēšana ārstniecības iestādē;

28.4. izbeidz sniegt pakalpojumus, ja:

28.4.1. persona zaudējusi motivāciju pakalpojumu saņemšanai un to ir apliecinājusi pakalpojumu sniedzējam rakstiskā iesniegumā;

28.4.2. persona neievēro vai rupji pārkāpj sociālās rehabilitācijas institūcijas iekšējās kārtības noteikumus un šo noteikumu 28.2. apakšpunktā minētā līguma nosacījumus;

28.4.3. persona patvaļīgi, bez attaisnojoša iemesla atstāj pakalpojumu sniegšanas vietu un nepiedalās pakalpojumu kursa pasākumos vismaz divas dienas;

28.5. pēc pakalpojumu kursa pabeigšanas, pārtraukšanas vai izbeigšanas personai izsniedz izziņu par saņemtajiem pakalpojumiem, kā arī informē par to personas dzīvesvietas sociālo dienestu un narkologu, kurš izsniedzis šo noteikumu 25.2. apakšpunktā minēto atzinumu;

28.6. nekavējoties rakstiski informē Aģentūru par personai sniegto pakalpojumu pabeigšanu, pārtraukšanu vai izbeigšanu.

**IV. Noslēguma jautājumi**

30. Atzīt par spēku zaudējušiem Ministru kabineta 2006.gada 6.novembra noteikumus Nr.914 "Kārtība, kādā no psihoaktīvām vielām atkarīgās personas saņem sociālās rehabilitācijas pakalpojumus" (Latvijas Vēstnesis, 2006, 180.nr.; 2011, 205.nr.).

Ministru prezidents A.K.Kariņš

Labklājības ministre R.Petraviča

22.04.2020.

I. Martinsone

64331825, Inga.Martinsone@lm.gov.lv